<classify> Diamond aliyefuatana na wanamuziki wenzake kutoka Afrika Kusini wanaounda Kundi la Mafikizolo alitembelea bunge hilo, baada ya kupata mwaliko kutoka kwa Waziri wa Habari, Utamaduni, Sanaa na Michezo Nape Nnauye.Akisoma matangazo ya orodha za wageni waliohudhuria bungeni hapo mjini Dodoma jana, Ndugai alisema Waheshimiwa wabunge kuna tangazo la wageni hapa, leo tumetembelewa na wageni mashuhuri humu ndani, sio wengine ni wanamuziki wa kundi la Mafikizolo waliofuatana na mwenyeji wao, kijana wetu Diamond.Alisema Diamond ni mwanamuziki wa kizazi kipya anayeiwakilisha vyema Tanzania ndani na nje ya mipaka yake. Baada ya utambulisho huo, hali ndani ya Bunge hilo ilibadilika baada ya wabunge kumshangilia kwa nguvu na kusababisha wageni wengine waliohudhuria bunge hilo wanyanyuke ili wapate kuwaona vizuri wasanii hao.Hali hiyo iliyodumu kwa dakika mbili ilifanya baadhi ya shughuli za Bunge kusimama kwa muda huku Waziri Nape akicheka na kushangilia pia. Ndugai alimtaka Nape alitaarifu Bunge juu ya ujio wa mwanamuziki huyo na wenzake, kwani hata wabunge nao wangependa kuhudhuria.Ujio huu wa Diamond unatoa hamasa kwamba kuna kitu leo jioni kinafanyika, tunaomba waziri wa habari atutaarifu ili tujumuike pamoja, alisema Spika Ndugai. Baada ya maelezo hayo Bunge liliendelea na shughuli zake, ambapo wabunge walikuwa wakichangia hoja kwenye hotuba ya bajeti kwa Wizara ya Afya, Maendeleo ya Jamii, Jinsia, Wazee na Watoto.Hata hivyo, kabla ya kuahirisha Bunge baada ya shughuli za asubuhi za Bunge hilo kukamilika, Ndugai alisoma tangazo lililotoka kwa Nape, lililobainisha kuwa Diamond atatumbuiza akiwa na Kundi la Mafikizolo katika Chuo Kikuu cha Dodoma UDOM.Aidha, alisema leo baada ya kupitishwa kwa bajeti ya Wizara ya Habari mwanamuziki nguli wa miondoko ya miziki ya zamani anayetamba na wimbo wake wa kitambaa cheupe, King Kiki atatumbuiza na kuburudisha wabunge hao. Leo Bunge litajadili na kupitisha bajeti ya Wizara ya Habari, Utamaduni, Michezo na Sanaa itakayowasilishwa na Waziri Nape.  <topic>: MICHEZO 